Bagdad - godinu dana kasnije (10/4/04) - 2004-04-09
Prva godišnjica ulaska američkih postrojbi u sjeni žestokih borbi diljem Iraka
Dok se u brojnim iračkim gradovima vode žestoke borbe, prva obljetnica pada Bagdada prošla je jučer gotovo nezapaženo. Prije godinu dana, svijet je gledao kako Iračani, uz pomoć američkih vojnika, ruše kip Saddama Husseina u srcu Bagdada. Tog su dana oslobođeni Iračani uništili gotovo sve Saddamove kipove u gradu. Tehničar CNN-a Gerard Kane nalazio se u središtu Bagdada. Kako se sjeća, ulice su bile pune oduševljenih ljudi, no slavlje se uskoro pretvorilo u nasilje. "Mnoge su zgrade bile u plamenu. Ljudi su bili svi naoružani i grabili su sve što su stigli. To je, za mene, možda bio najopasniji trenutak rata. Nastupila je anarhija i nije se znalo što će se dogoditi," opisao je Gerard Kane. Neki Iračani iskoristili su kaos za pljačkanje i ubojstva iz osvete. U samo nekoliko dana, stopa ubojstava skočila je za 200 posto. Mnogi u arapskom svijetu bili su šokirani da je Bagdad pao tako brzo. No, to nije iznenadilo stručnjaka za političke znanosti sa Libanonsko američkog sveučilišta u Bejrutu Samija Baroudija. "Bio sam više ugodno iznenađen, nego šokiran. Znate, tada se činilo da ima izgleda za zaživljavanje demokracije. Međutim, sada vidimo da cijela zemlja tone u kaos i to svaku našu raniju radost stavlja u drugačiju perspektivu," kaže gospodin Baroudi. Godinu dana nakon pada Bagdada, javne usluge su poboljšane, nove iračke snage sigurnosti se obučavaju i upućuju na teren, a počeo je i prijenos suvereniteta. Međutim, spor između koalicije i popularnog ekstremnog šiitskog svećenika Moqtade al-Sadra doveo je do ustanka južno i istočno od Bagdada. Istovremeno, pro-Saddamove snage pokrenule su vlastitu ofenzivu zapadno od glavnog grada. Glasnogovornik Arapske lige Hossam Zaki kazao je da je situacija u Bagdadu danas znatno drugačija, ali ne i mnogo bolja nego prije godinu dana. "Rekao bih da je rat od prije godine dana koji je kulminirao padom režima, izazvao veliki potres u regiji. No, situacija u Iraku, koji je prošao kroz taj rat, nije se poboljšala kako su ljudi očekivali," kazao je gospodin Zaki. Unatoč problemima u Iraku, uključujući novi val nasilja, američki dužnosnici kažu da se plan o prijenosu suvereniteta na iračku prijelaznu vladu 30. lipnja neće mijenjati. Ipak, očekuje se da će koalicijske snage ostati u Iraku barem do održavanja izbora.